b'\n_START_ARTICLE_\nStra\xc5\xa1ni\xc4\x8din mravlji\xc5\xa1\xc4\x8dar\n_START_SECTION_\nOpis\n_START_PARAGRAPH_\nOdrasel metulj ima razpon kril med 33 in 37 mm, samci in samice pa so pribli\xc5\xbeno enako veliki. Metulji po\xc4\x8divajo skoraj izklju\xc4\x8dno na zdravilni stra\xc5\xa1nici, ko se vznemirijo pa nikoli ne odletijo dlje kot le do naslednje rastline, kjer se ponovno umirijo. Po\xc4\x8divajo vedno z zlo\xc5\xbeenimi krili. Letajo v juliju in avgustu. Zgornja stran kril samcev je sinjemodre barve, ima do 2 mm \xc5\xa1irok temen rob in vidne \xc5\xbeile. Na osrednjem delu kril so okrogle do ovalne \xc4\x8drne pike, po zunanjem robu kril pa poteka izrazit bel pas pribli\xc5\xbeno 1 mm dolgih resic. Spodnja stran kril je sivorjava, na ploskvi pa so jasno vidne belo obrobljene \xc4\x8drne okrogle pege. V med\xc5\xbeilnih prostorih tik ob robovih kril so \xc5\xa1e manj\xc5\xa1e pege. Samice imajo podobno spodnjo stran kril, zgornja stran pa je malo temnej\xc5\xa1e modre barve s \xc5\xa1ir\xc5\xa1im temnim robom in ima \xc5\xa1e bolj poudarjene temne \xc5\xbeile. Mlade gosenice so \xc5\xa1krlatno rjave barve s \xc4\x8drno glavo.\n_START_SECTION_\nBiologija in ekologija\n_START_PARAGRAPH_\nSamica izle\xc5\xbee po eno okroglo jaj\xc4\x8dece z vdrtim vrhom izklju\xc4\x8dno v cvetno glavico zdravilne stra\xc5\xa1nice (Sanguisorba officinalis). Po 7 do 10 dneh se iz jaj\xc4\x8deca izle\xc5\xbee gosenica, ki se zavrta v cvet in se tam prehranjuje z razvijajo\xc4\x8dimi se semeni, nato pa se spusti na tla in za\xc4\x8dne oddajati poseben feromon, podoben tistemu, ki ga oddajajo li\xc4\x8dinke rde\xc4\x8dih in gmajni\xc5\xa1kih vozlastih mravelj. Mravlje delavke gosenico odnesejo v mravlji\xc5\xa1\xc4\x8de, kjer se ta nato hrani z mravljim zarodom. Hladno obdobje leta gosenica v mravlji\xc5\xa1\xc4\x8du hibernira, po pribli\xc5\xbeno 10 mesecih, nekje v mesecu juniju, pa se gosenice v mravlji\xc5\xa1\xc4\x8dih zabubijo. V juliju ali avgustu se prelevijo v odrasle metulje, ki morajo hitro zapustiti mravlji\xc5\xa1\xc4\x8de, da ga mravlje ne ubijejo.\n_START_SECTION_\nRaz\xc5\xa1irjenost\n_START_PARAGRAPH_\nStra\xc5\xa1ni\xc4\x8din mravlji\xc5\xa1\xc4\x8dar je palearkti\xc4\x8dna vrsta, ki je raz\xc5\xa1irjena v Avstriji, Sloveniji, Hrva\xc5\xa1ki, \xc4\x8ce\xc5\xa1ki, Franciji, Gruziji, Nem\xc4\x8diji, Mad\xc5\xbearski, Italiji, Japonski, Kazahstanu, Mongoliji, Nizozemski, Poljski, Romuniji, Rusiji, severni Srbiji, \xc5\xa0paniji, \xc5\xa0vici in Ukrajini.'